Diari Oficial de la Generalitat Valenciana


Sumari del DOGV 6476, del 09-03-2011 (2011/2658)

ORDE 3/2011, de 2 de març, de la Conselleria de Sanitat, per la qual aprova les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense finalitat lucrativa de malalts i de familiars de malalts o per grups de persones legalment constituïts per a este objectiu, per a l'exercici 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6476

Data del DOGV
:   09-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2658


Data del document
:   02-03-2011

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública

ORDE 3/2011, de 2 de març, de la Conselleria de Sanitat, per la qual aprova les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense finalitat lucrativa de malalts i de familiars de malalts o per grups de persones legalment constituïts per a este objectiu, per a l'exercici 2011. [2011/2658]
PREÀMBUL
En la societat actual, extremadament complexa, es fa necessari respondre a les necessitats que imposen els ràpids canvis socials. L'ajuda que antigament prestaven als malalts els familiars o veïns als malalts, hui es veu enormement dificultada pels horaris laborals d'una població majoritàriament treballadora i per les majors distàncies degudes a les dimensions de les ciutats i als canvis en les relacions veïnals.
Atés que són moltes les necessitats que en este sentit hi ha hui en dia, es fa necessari complementar els servicis públics amb la participació dels ciutadans a fi de millorar, amb el seu suport, la qualitat de vida de les persones afectades per malalties de caràcter crònic.
Des de la solidaritat i l'altruisme, malalts, familiars i ciutadans s'associen i constituïxen grups d'autoajuda i ajuda mútua per a pal·liar, en la mesura que es puga, els efectes que malalties determinades tenen sobre les persones que les patixen i per a proporcionar una acció complementària a la que presten els servicis públics.
La Conselleria de Sanitat, dins dels objectius del Pla d'Excel·lència de l'Atenció Sanitària, per mitjà d'esta orde, pretén continuar impulsant i facilitant l'acció solidària d'estos grups d'autoajuda i ajuda mútua, i establix els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.
En l'actualitat, la publicació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, fa necessària l'elaboració d'esta orde respectant les noves exigències de les normes esmentades.
Per això, i fent ús de les facultats que em conferixen l'article 28 de la Llei del Consell, i l'article 47.11 del Text Refós de la Llei de la Hisenda Pública de la Generalitat,
ORDENE
Article 1. Objecte i àmbit d'aplicació
1. Constituïx l'objecte d'esta orde convocar l'ajuda gestionada per la Direcció General de Qualitat i Atenció al Pacient de l'Agència Valenciana de Salut de la Conselleria de Sanitat per a l'exercici 2011, i aprovar les bases reguladores per les quals es regix esta convocatòria.
2. Esta orde s'aplica a l'ajuda següent, que es regix per les bases reguladores que figuren en l'annex I:
Ajuda per a finançar programes d'ajuda mútua i autoajuda adreçats a malalts crònics que facen en l'àmbit territorial de la Comunitat Valenciana durant l'exercici 2011 alguna de les activitats detallades en l'annex.
Article 2. Finançament de les ajudes
La dotació per a l'ajuda és a càrrec del capítol IV de la secció 10, Conselleria de Sanitat; servici 02, Agència Valenciana de Salut; centre gestor 96, Direcció General de Qualitat i Atenció al Pacient, programa 411.60, Anàlisi i Avaluació de l'Atenció al Pacient, línia T3225000. L'import global màxim adscrit a la subvenció és de sis-cents mil huit-cents vint euros (600.820 €), arreplegat en la Llei 17/2010, de 30 de desembre, de Pressupostos de la Generalitat per a l'exercici 2011. No obstant això, esta quantitat es pot incrementar en el cas que l'import d'esta línia s'incremente.
Article 3. Beneficiaris de la subvenció
1. Poden obtindre la condició de beneficiàries de l'ajuda prevista en esta orde les persones que reunisquen els requisits establits en l'annex I.
2. No poden obtindre la condició de beneficiàries de l'ajuda regulada en esta orde les persones o entitats sense finalitat lucrativa en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions. En cap cas no poden obtindre la condició de beneficiàries de la subvenció les associacions sotmeses a les causes de prohibició previstes en els apartats 5 i 6 de la Llei Orgànica 1/2002, reguladora del dret d'associació, d'acord amb el que establix l'article 13.3 de la Llei 38/2003, de 17 de novembre, General de Subvencions.
Article 4. Obligacions genèriques dels beneficiaris
1. A més de les obligacions específiques que establix l'annex d'esta orde per als beneficiaris de cada tipus de subvenció, se'n declaren amb caràcter general les següents:
a) Complir l'objectiu, executar el projecte, fer l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, i també la realització del projecte o activitat i el compliment de la finalitat que determinen la concessió de la subvenció.
c) Sotmetre's a les actuacions de comprovació que fa l'òrgan que concedix les subvencions, i també qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que se li demane en estes actuacions.
d) Acreditar, abans que es dicte la proposta de resolució de concessió, que es troba al corrent en de les obligacions tributàries i de la Seguretat Social.
e) Acreditar amb una declaració responsable que no exercix cap activitat econòmica.
f) D'acord amb l'article 11.3 de la Llei General de Subvencions, en el supòsit de persones físiques o jurídiques, públiques o privades sense personalitat, ha de nomenar-se un representant legal o apoderat únic de l'agrupació, amb prou poders per a a complir les obligacions que com a beneficiaris corresponen a l'agrupació.
g) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les obligacions anteriors dóna lloc a l'exigència de les responsabilitats que corresponguen, d'acord amb la legislació.
Article 5. Sol·licituds i documentació
1. Les sol·licituds per a l'obtenció de l'ajuda regulada en esta orde s'han de presentar en un imprés que està normalitzat per l'Àrea de Teleadministració i Infraestructures i Servicis Corporatius d'Atenció al Ciutadà de la Conselleria d'Infraestructures i Transport, i s'hi ha d'adjuntar la documentació indicada en les bases reguladores.
2. En el cas que els documents exigits que s'han d'adjuntar a la sol·licitud de concessió d'ajudes ja estiguen en poder de la Conselleria de Sanitat, el sol·licitant pot acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que faça constar la data, l'òrgan o la dependència a què es van adreçar, la identificació del procediment en què estan, i que no hagen transcorregut més de cinc anys des de l'acabament del procediment a què corresponguen.
3. Quan la sol·licitud no tinga els requisits establits en esta orde o no s'hi adjunte la documentació que resulte exigible, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà a la persona interessada, mitjançant la publicació en la pàgina web de la Conselleria de Sanitat (en l'apartat d'informació al ciutadà, en ), d'acord amb l'article 59.6 de la Llei 30/1992, que, en un termini de 10 dies, esmene la falta o presente la documentació necessària, amb la indicació que si no ho fa es considerarà que desistix de la sol·licitud, després d'una resolució que ha de dictar l'òrgan que té atribuïda l'ordenació i instrucció del procediment segons les bases reguladores, en els termes previstos en l'article 42 de la llei esmentada.
4. Així mateix, es pot requerir al sol·licitant qualssevulla altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 6. Lloc i termini de presentació
1. Les persones interessades poden presentar les sol·licituds en el Registre General de la Conselleria de Sanitat, al carrer del Misser Mascó, 31, de València, i també en els Servicis Territorials de Sanitat, situats a Alacant (c/ Girona, 26, 03511), Castelló de la Plana (c/ Hort dels Corders, 12, 12353) i València (Gran Via Ferran el Catòlic, 74, 46057), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Si s'envia per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el reglament que regula la prestació dels servicis postals, d'acord amb el que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus, s'entén com a data vàlida de presentació la de l'entrada del Registre de la Conselleria de Sanitat.
3. El termini de presentació de les sol·licituds és d'un mes comptador a partir de l'endemà de la publicació d'esta orde en el Diari Oficial de la Comunitat Valenciana.
Article 7. Procediment de concessió
1. La concessió de les ajudes es fa per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren com a annex.
2. Es crea una comissió de valoració per a examinar valorar les sol·licituds presentades. Esta comissió, com a òrgan col·legiat, ajusta el funcionament al règim establit per als òrgans col·legiats per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Componen la comissió de valoració:
a) La cap de l'Àrea de Qualitat i Atenció al pacient, com a presidenta.
b) La cap del Servici de Coordinació de l'Atenció al Pacient, com a secretària.
c) La cap del Servici de Comunicació amb el Pacient.
d) Dos tècnics/iques de la Direcció General de Qualitat i Atenció al Pacient.
3. L'òrgan encarregat de l'ordenació i la instrucció del procediment és la Direcció General de Qualitat i Atenció al Pacient.
Article 8. Resolució de la concessió de les ajudes
1. Correspon al director gerent de la l'Agència Valenciana de Salut dictar la resolució de la concessió de les ajudes.
2. La resolució, que ha d'explicitar els motius i té els efectes i el contingut previstos en l'article 25 de la Llei 38/2003, de 17 de novembre, General de Subvencions, s'ha de notificar o, si és el cas, publicar en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
3. El termini per a la resolució de les ajudes és el que establix l'annex de les bases reguladores de l'ajuda.
Article 9. Recursos
Contra les resolucions dictades en el procediment de concessió de la subvenció, que no esgoten la via administrativa, es pot interposar un recurs d'alçada davant el conseller de Sanitat, en el termini d'un mes, si l'acte és exprés i, si no ho és, el termini és de tres mesos i es compta per al sol·licitant i altres possibles interessats a partir de l'endemà del dia en què es produïsquen els efectes del silenci administratiu, d'acord amb la normativa específica i d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
No obstant això, contra els actes i les resolucions dictats pels òrgans centrals de direcció i gestió de l'Agència Valenciana de Salut, les persones interessades poden interposar un recurs d'alçada davant el conseller de Sanitat, i contra els actes dictats pels òrgans de direcció i gestió dels Departaments de Salut, un recurs d'alçada davant del director gerent de l'Agència Valenciana de Salut, d'acord amb el que disposa l'article 27.2 del Decret 25/2005, que aprova els Estatuts de l'Agència Valenciana de Salut.
Article 10. Concurrència d'ajudes
L'import de l'ajuda regulada en esta orde en cap cas pot ser d'una quantia que, aïlladament o en concurrència amb ajudes d'altres administracions públiques o d'altres ens públics o privats, supere el cost de l'activitat que ha de fer el beneficiari.
Article 11. Pèrdua o minoració de l'ajuda
1. Qualsevol alteració de les condicions tingudes en compte per a la concessió de l'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment, per part del beneficiari, dels requisits i les condicions que donen lloc a l'atorgament de l'ajuda, i també la falta de justificació o la justificació insuficient de l'ajuda concedida en el termini establit per a fer-ho, i també la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, que aprova el Reglament de la Llei General de Subvencions, donen lloc a la pèrdua del dret al cobrament total o parcial de la subvenció. I en el supòsit que s'haja fet algun pagament, total o parcial, se n'ha de fer el reintegrament corresponent.
Si la quantitat total justificada és inferior a la quantitat màxima concedida, la quantia concedida queda automàticament ajustada a la despesa feta realment, sense necessitat d'una altra resolució del director gerent de l'Agència Valenciana de Salut.
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Article 12. Reintegrament de les ajudes
Per al reintegrament de les ajudes, s'apliquen les normes que establixen els articles 36 i 37 de la Llei 38/2003, de 17 de novembre, General de Subvencions.
Article 13. Règim d'infraccions i sancions
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions.
DISPOSICIÓ ADDICIONAL ÚNICA
Les ajudes que són objecte d'esta convocatòria no s'han de notificar a la Comissió Europea perquè no tenen els requisits de l'article 107 del Tractat de Funcionament de la Unió Europea, i en concret perquè no comporten cap avantatge econòmic perquè els beneficiaris no exercixen cap activitat econòmica.
DISPOSICIONS FINALS
Primera
En tot el que no regula esta orde, cal ajustar-se al que disposen la Llei de la Hisenda Pública de la Generalitat Valenciana, el text de la qual refós va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions.
Segona
Esta orde produïx efecte des de l'endemà de la publicació en el Diari Oficial de la Comunitat Valenciana.
Tercera
S'autoritza la directora general de Qualitat i Atenció al Pacient per a adoptar, en l'àmbit de les seues competències, les mesures o resolucions necessàries per a desplegar i executar esta orde.
Quarta
Contra esta orde, que posa fi a la via administrativa, es pot interposar un recurs contenciós administratiu, en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen l'article 10 i els concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació d'acord amb el que disposen els 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 2 de març de 2011
El conseller de Sanitat,
MANUEL CERVERA TAULET
ANNEX I
Bases de l'ajuda destinada a finançar programes d'ajuda mútua i autoajuda duts a terme per associacions o entitats sense finalitat lucrativa de malalts i de familiars de malalts o per grups de persones legalment constituïts per a este objectiu
Primera. Objecte
És objecte de l'ajuda finançar programes d'ajuda mútua i autoajuda adreçats a crònics que facen en l'àmbit territorial de la Comunitat Valenciana durant l'exercici 2010 alguna de les activitats detallades en la base quarta.
Segona. Requisits dels beneficiaris
1. Poden sol·licitar les subvencions objecte de la regulació d'esta orde les associacions o entitats sense finalitat lucrativa de malalts, familiars o voluntariat que facen programes d'ajuda mútua i autoajuda adreçats a malalts crònics, en l'àmbit territorial de la Comunitat Valenciana, amb els criteris i requisits establits en estes bases.
2. No poden ser objecte de subvenció les entitats sense finalitat lucrativa següents:
2.1. Les entitats sense finalitat lucrativa que tinguen un conveni de col·laboració amb l'Agència Valenciana de Salut.
2.2. Les associacions o entitats sense finalitat lucrativa que tinguen una línia de subvenció específica en els pressupostos de la Generalitat.
2.3. Les associacions o entitats sense finalitat lucrativa que no estiguen formades per malalts, familiars o voluntariat.
2.4. Les associacions o entitats sense finalitat lucrativa que exercisquen alguna activitat econòmica.
3. Queden exclosos de l'àmbit d'aplicació els programes que disposen d'un sistema d'ajudes específiques a la Conselleria de Sanitat.
4. Per a tindre accés a les ajudes regulades en esta orde, les associacions o entitats sense finalitat lucrativa que sol·liciten la subvenció han de tindre i acreditar mitjançant la documentació que els justifique els requisits mínims següents:
a) Estar legalment constituïdes i inscrites en el registre que corresponga.
b) No tindre finalitat lucrativa.
c) Disposar d'una seu central o delegació permanent a la Comunitat Valenciana.
Per a això, s'entén per delegació permanent la presència física, amb domicili social, en el territori de la Comunitat Valenciana, acreditada amb documents. En este cas, la delegació permanent ha d'assumir la gestió dels programes finançats per la Generalitat, i s'ha de comprometre a portar la gestió economicoadministrativa i la direcció del programa en l'oficina de la Comunitat Valenciana, i ha d'obrir-hi un compte bancari específic.
d) Tindre com a fins institucionals expressos, arreplegats en els estatuts, la realització d'activitats d'ajuda mútua i autoajuda a malalts crònics. Ha d'estar en condicions de demostrar, per mitjà de documentació fefaent, que l'associació actua de forma contínua en este àmbit i amb este objectiu.
e) Estar al corrent en el compliment de les obligacions tributàries i de la Seguretat Social de la forma establida reglamentàriament.
f) No estar immersa en un procediment de reintegrament de tot o part de les subvencions concedides per la Generalitat.
Tercera. Obligacions dels beneficiaris
Els beneficiaris de les subvencions estan obligats a:
1. Col·laborar amb la Direcció General de Qualitat i Atenció al Pacient en la integració i coordinació dels programes subvencionats, i també en l'execució de les activitats que propose.
2. No alterar la finalitat de les subvencions i complir les obligacions que establix la legislació per als perceptors de fons públics.
3. Facilitar la inspecció i el control per part de la Direcció General de Qualitat i Atenció al Pacient, a fi que puga conéixer qualsevol aspecte de l'activitat que és objecte de la subvenció.
4. Facilitar tota la informació econòmica, fiscal, laboral, tècnica i de qualsevol tipus que li requerisca la Direcció General de Qualitat i Atenció al Pacient, sense perjuí de la confidencialitat exigible.
5. Deixar constància expressa de la condició de programa subvencionat per l'Agència Valenciana de Salut en qualsevol relació amb tercers, incorporant, en tots els casos i de forma visible, el logotip de la Generalitat, Agència Valenciana de Salut, que ho ha d'autoritzar abans, en les activitats de difusió del programa subvencionat.
6. En tots els casos, els beneficiaris de subvencions estan obligats a complir el que disposen l'article 14 de la Llei 38/2003, de 17 de novembre, General de Subvencions, i l'article 47 del Text Refós de la Llei de la Hisenda Pública, aprovat pel Decret Legislatiu de 26 de juny de 1991 del Consell de la Generalitat.
Quarta. Activitats objecte de les ajudes
1. Suport psicològic i emocional dels malalts i els familiars.
2. Formació, informació, divulgació i sensibilització de la població sobre la malaltia i els problemes associats a la malaltia.
3. Activitats dirigides a la promoció de la solidaritat, per a evitar qualsevol tipus de discriminació dels malalts i fomentar el reconeixement dels drets que l'ordenament jurídic els atorga.
4. Activitats de caràcter sanitari dirigides a millorar la qualitat de vida dels malalts.
Tots els programes per als quals se sol·licite subvenció han d'incloure, com a requisit indispensable, l'avaluació com a fase final de l'execució del programa.
Cinquena. Despeses subvencionables
Sempre que de manera indubtable responguen a la naturalesa de l'activitat subvencionada, que estiguen ben especificats en la sol·licitud i que es facen en el termini establit en esta orde, són objecte de subvenció les despeses de funcionament dels programes que tinguen els requisits següents:
- Les despeses derivades de la contractació de professionals per al desplegament del programa i les relacionades amb el desplegament de les seues activitats.
- Despeses de desplaçament produïdes d'acord amb l'activitat del programa. En cap cas s'inclouen despeses de desplaçament per a assistir a jornades i congressos.
- Despeses de material no inventariable necessari per al desplegament de les activitats del programa. En cap cas s'inclouen despeses de material inventariable.
- Despeses del manteniment de la seu de l'associació (llum, aigua, telèfon, neteja, entre altres.).
Els conceptes de despeses següents estan sotmesos a les limitacions que s'assenyalen a continuació:
- Dietes i despeses de viatges: no poden superar en conjunt el 8% de l'import total concedit. Este tipus de despesa s'até, per analogia, al que estipula el Decret 24/1997, del Govern Valencià, d'11 de febrer, sobre indemnitzacions per raó del servici i gratificacions per servici extraordinari (DOGV de 17.02.1997), desplegat per l'Orde de 23 de juliol de 1998, de la Conselleria d'Economia, Hisenda i Administració Pública. Dins d'este concepte es poden comptar les indemnitzacions que s'efectuen a favor de voluntaris per a cobrir despeses de trasllats o manutenció, i en este cas no estan subjectes a la limitació del 8% establida en este apartat.
- No són objecte de subvenció les despeses de taxi.
- Les despeses de manteniment de la seu no han de superar, en conjunt, el 20% de la subvenció concedida.
- En cap cas, la contractació de personal per part de les entitats sense finalitat lucrativa subvencionades segons el que disposa esta orde comporta cap relació jurídica amb la Generalitat.
En tots els casos, les despeses s'han d'ajustar al que disposa l'article 31 de la Llei General de Subvencions.
Amb caràcter general, no es tindran en compte com a justificants de despeses les possibles retribucions dels membres de les juntes directives de les entitats beneficiàries de subvencions.
Sisena. Quantia de les ajudes
La quantia de les ajudes s'ha de determinar en cada cas segons els interessos de l'avaluació establida en la base novena.
Setena. Sol·licituds i documentació
1. La sol·licitud de subvenció, que s'ha d'adreçar a la Direcció General de Qualitat i Atenció al Pacient, segons el model normalitzat que figura en esta orde com a annex II, que està també disponible per a la descàrrega en la pàgina web de la Conselleria de Sanitat () s'ha de presentar juntament amb la documentació que s'allista:
a) Una certificació que acredite l'acord adoptat per l'òrgan competent que autoritze la sol·licitud d'ajuda i aprove el programa o activitat i el pressupost presentat.
b) El pressupost desglossat per partides de les despeses previstes per a 2011 per al programa que se subvenciona, i també dels recursos possibles amb què es compta per al finançament, segons el model de l'annex III. No es tenen en compte els pressupostos no relacionats amb el programa per al qual se sol·licita l'ajuda.
c) Una memòria detallada del programa, de les activitats que s'han de fer durant l'any 2011 per a les quals se sol·licita la subvenció, que incloga una llista de l'equip professional, amb descripció de categories, càrrecs, tasques i horaris de dedicació.
d) Fitxa tècnica, segons l'annex V, que ha d'incloure:
- El nom de l'entitat beneficiària de l'ajuda.
- L'àmbit territorial i l'àmbit poblacional.
- El nombre de persones associades.
- Les federacions i associacions a què pertany o que engloba.
- El títol del programa.
- El nombre de beneficiaris del programa.
- Una descripció breu del programa, no més de 40 paraules.
- Els indicadors d'avaluació i els resultats previstos.
- L'import de l'ajuda que se sol·licita.
- El cost total del programa.
e) Una memòria de l'exercici 2010 (si no consta ja en poder de la Direcció General de Qualitat i Atenció al Pacient), i també:
- El detall de les subvencions rebudes de qualsevol administració pública o finançament extern d'un altre tipus.
- El pressupost d'ingressos i despeses del programa que se subvenciona, que s'ha de presentar segons el model que figura en l'annex IV.
- El detall de les subvencions i ajudes atorgades pel sol·licitant, durant l'exercici 2010, a altres entitats sense finalitat lucrativa amb personalitat jurídica, professionals, col·lectius i fins i tot a persones individuals o nuclis familiars, en l'àmbit de l'objecte d'esta convocatòria.
f) Un certificat expedit per l'entitat bancària, on s'hagen de fer, si és el cas, els pagaments de la subvenció concedida, en el qual s'especifiquen el codi de l'entitat, el codi de la sucursal, el número i el titular del compte, i també una comunicació fefaent del CIF del peticionari. En el cas de no haver obtingut cap subvenció abans, o haver estat modificat el compte, s'ha de presentar una fitxa de manteniment de tercers.
g) Una còpia autentificada o una fotocòpia compulsada dels estatuts, en els quals ha de constar, explícitament, l'àmbit de l'associació, el fet que no hi ha finalitat lucrativa i l'objectiu de desplegar programes d'ajuda mútua o autoajuda adreçats a malalts crònics, si no els té la Direcció General de Qualitat i Atenció al Pacient o s'han modificat.
h) Una còpia autentificada o una fotocòpia compulsada de la inscripció en el registre corresponent, si no la té la Direcció General de Qualitat i Atenció al Pacient o s'ha modificat.
Si la documentació aportada és incompleta o no té els requisits exigits en estes bases, s'ha de requerir a la persona sol·licitant, mitjançant la publicació en l'apartat d'informació al ciutadà de la pàgina web de la Conselleria de Sanitat (), que, en un termini de 10 dies, complete la documentació o esmene la mancança, amb l'advertiment que, si no ho fa, s'arxivarà la sol·licitud de subvenció sense cap més tràmit, d'acord amb l'article 59.6 de la Llei 30/1992.
Els sol·licitants de les ajudes que regula esta orde accepten els acords que adopte la comissió de valoració i tots els termes d'estes bases.
2. Els beneficiaris de les subvencions, quan presenten la sol·licitud de subvenció, han de donar l'autorització per tal que la Direcció General de Qualitat i Atenció al Pacient obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial Decret 887/2006, de 26 de juliol, pel qual s'aprova el Reglament de la Llei 38/2003, General de Subvencions. Si el sol·licitant denega este consentiment, ha d'aportar, per tant, la documentació acreditativa d'estar al corrent d'eixes obligacions.
En el cas que l'associació tinga alguna exempció tributària s'ha d'acreditar la concessió efectiva de l'exempció.
3. Només es pot presentar una sol·licitud per programa a subvencionar.
Huitena. Ordenació i instrucció del procediment
L'òrgan encarregat de l'ordenació i instrucció del procediment és la Direcció General de Qualitat i Atenció al Pacient, que, d'ofici, ha d'acordar totes les actuacions necessàries per a la determinació, el coneixement i la comprovació de les dades segons les quals s'ha de pronunciar la resolució.
Quan s'han rebut les sol·licituds i la documentació, s'estudien. La comissió de valoració ha de publicar en el tauler d'anuncis de la seu central de la Conselleria de Sanitat (carrer del Misser Mascó, 31, València) i en la pàgina web de la conselleria () la llista provisional de sol·licituds admeses i excloses, amb la indicació de les causes de l'exclusió. Quan la sol·licitud no tinga els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no tinga la documentació que exigix esta orde, la persona interessada disposa d'un termini de 10 dies a partir de l'endemà de la publicació per a esmenar la falta o aportar els documents preceptius. Si no ho fa, s'ha de considerar que desistix de la petició i s'ha d'arxivar l'expedient sense cap més tràmit.
Novena. Valoració i proposta de resolució
1. La valoració de les sol·licituds presentades l'ha de fer la comissió de valoració descrita en l'article 7 d'esta orde.
2. Quan les circumstàncies ho exigisquen, es pot demanar la col·laboració d'un altre tècnic de la Direcció General de Qualitat i Atenció al Pacient, que actua amb veu però sense vot.
La comissió ha d'atendre els criteris i requisits establits i, d'acord amb la disponibilitat pressupostària, ha d'estendre una acta i ha de formular la proposta de resolució a l'òrgan que concedix les ajudes.
La comissió ha de valorar els programes segons els criteris de selecció següents:
1. La qualitat del projecte, avaluada en funció de la justificació de la necessitat del projecte, objectius i adequació de les activitats a la consecució dels objectius, fins a un 30% de la puntuació total.
2. L'avaluació de les activitats fetes en l'exercici 2010. Per a l'avaluació esmentada, es pren com a referència la memòria d'activitats presentada per l'entitat sol·licitant, i també tots els antecedents que tinga l'administració, fins a un 30% de la puntuació total.
Es valora la concreció en la descripció tant de les activitats fetes com de la població diana a què va dirigida la intervenció.
Es valora amb 0 punts la presentació de la justificació de l'exercici anterior fora de termini.
3. La cobertura territorial i poblacional fins a un 25% de la puntuació total. Tenen preferència les associacions o entitats sense finalitat lucrativa federades amb àmbit comunitari, seguides de les d'àmbit provincial. Es valora amb 0 punts la falta d'especificació per part del sol·licitant de la cobertura poblacional.
4. La concordança entre les activitats i el pressupost proposats, fins a un 10% de la puntuació total.
5. El grau de finançament propi i de diversitat del finançament extern, fins a un 5% de la puntuació total.
Excepcionalment, l'òrgan competent per a resoldre pot prorratejar entre els beneficiaris de la subvenció l'import global màxim destinat a la subvenció.
Els sol·licitants de les subvencions objecte de la regulació d'esta orde accepten els acords que adopte la comissió avaluadora i els termes d'estes bases també.
Deu. Termini de resolució
El termini màxim per a tramitar, resoldre i notificar els expedients és de tres mesos, comptador des de la data d'acabament del termini de presentació de les sol·licituds. Si transcorre el termini sense que hi haja recaigut una resolució, s'entén desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.
No obstant això, si es desestimen totalment o parcialment les sol·licituds per falta de consignació pressupostària i després de l'acabament del termini de resolució s'incrementen els crèdits destinats a finançar estes ajudes, estes sol·licituds exclusivament es poden valorar, resoldre i notificar en el termini d'un mes comptador a partir de la data de notificació de l'acord del Consell.
En els casos en què s'haja de demanar a la persona interessada l'esmena de deficiències o l'aportació de documents, el termini determinat en l'apartat anterior s'entén suspés durant el transcurs del temps entre la notificació del requeriment i el compliment efectiu per part del beneficiari o, si no, pel transcurs del termini concedit.
Excepcionalment, es pot acordar l'ampliació d'estos terminis en el cas previst en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
Onze. Règim de compatibilitat
No poden ser beneficiàries de subvenció les associacions o entitats referides en els apartats 2 i 3 de la base segona, en els termes que establix, que tinguen conveni de col·laboració amb l'Agència Valenciana de Salut o línia de subvenció específica, ni aquells programes que disposen d'un sistema d'ajudes específiques a la Conselleria de Sanitat.
Dotze. Pagament i justificació de les ajudes concedides
1. L'ordenació del pagament de les subvencions que es regulen en esta orde es fa d'acord amb els criteris que contenen l'article 47.bis del Text Refós de la Llei de la Hisenda Pública Valenciana de la Generalitat, i l'article 42 de la llei esmentada, en els termes següents:
a) S'anticipa un 40% de l'import de la subvenció immediatament després de la concessió.
b) Després de l'aportació i comprovació de la documentació justificativa de l'aplicació correcta i efectiva de la suma lliurada en l'apartat anterior, es paga una altra bestreta la quantia de la qual ascendix al 20% de l'import de la subvenció.
c) La resta es paga després de la justificació per part del beneficiari de la totalitat de la despesa objecte de la subvenció atorgada.
D'acord amb el que disposa l'article 47.bis.3.f del Text Refós de la Llei de la Hisenda Pública de la Generalitat, queda exempt de prestar garanties per bestreta de pagament, sempre que l'import de les ajudes o subvencions no supere els 90.151,81 euros, en cas que es finance un sol programa, o els 150.253,02 euros, en el cas que es financen dos programes, o els 210.354,23 euros, en el cas de tres o més programes d'actuació.
En cas de no estar exempt de prestar garanties per bestreta de pagament, este pagament està condicionat a la presentació prèvia d'una justificació de despeses que cobrisca el percentatge esmentat, a la presentació d'un aval bancari, prestat en forma i condicions reglamentàries, o bé a la presentació d'una fiança depositada en els servicis territorials de la Conselleria d'Economia i Hisenda de la província corresponent, sempre per la cobertura del percentatge esmentat.
Abans de tots i cada un dels pagaments és necessària la proposta de la bestreta que es faça o, si és el cas, de la certificació de conformitat de la comprovació i aprovació de la documentació que justifique l'aplicació correcta i efectiva de la suma lliurada a l'actuació objecte de la subvenció per part de la directora general de Qualitat i Atenció al Pacient.
2. La justificació de la subvenció s'ha de presentar abans del 15 de novembre de 2011, d'acord amb el model normalitzat (annex VI), juntament amb una llista numerada de les despeses justificades, segons que disposa l'article 30 de la Llei 38/2003, de 17 de novembre, General de Subvencions, en els termes següents:
a) Les factures o justificants han de ser originals o fotocòpies ben compulsades, i en tots ha de figurar el vistiplau del president de l'associació.
b) Per als justificants del personal contractat, s'han de presentar necessàriament les nòmines ajustades al model oficial i els justificants de cotització a la Seguretat Social, i també una còpia dels contractes.
c) Les justificacions corresponents a col·laboracions puntuals o prestacions de servicis, han de figurar en rebuts o factures en què consten les dades del preceptor, el número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, i també les dades fiscals de l'associació.
En tots els casos, les factures han de comptar amb totes les dades formals que exigix per a expedir-ne l'article 6 del Reial Decret 1496/2003, de 28 de novembre (Boletín Oficial del Estado número 286, de 29 de novembre).
La persona que tinga la representació legal de l'entitat beneficiària ha de presentar una certificació en la qual es faça constar que les factures justificatives corresponen efectivament a pagaments fets i derivats de la finalitat per a la qual fou concedida la subvenció i que estes no hagen estat presentades davant altres entitats com a justificatives d'ajudes concedides per aquelles.
3. S'ha d'ajuntar a la documentació justificativa, en el termini de tres mesos des que es presente, una memòria detallada de les activitats d'acord amb el programa presentat en el seu dia que és objecte de la subvenció, signada i segellada pel representant legal de l'associació.
4. Les justificacions de les subvencions aportades per les associacions o entitats sense finalitat lucrativa sol·licitants s'han d'elevar al director general de Qualitat i Atenció al Pacient, el qual els donarà el vistiplau a proposta de la comissió d'avaluació.
Després del cobrament de cada termini de la subvenció, les associacions o entitats sense finalitat lucrativa han d'enviar al Servici de Coordinació de l'Atenció al Pacient de la Direcció General de Qualitat i Atenció al Pacient, en el termini màxim d'un mes des de la percepció, una notificació per escrit del representant legal de l'associació, de la percepció de la subvenció, que n'indique la data, la quantia i el concepte.